Blackstonia perfoliata

Blackstonia perfoliata er en ettårig urt i søterotfamilien.

Den har en opprett vekst og er grågrønn og lav til middels høy. Bladene er ovale til trekantede, og de øverste bladene er sammenvokst om stengelen. Blomstene er gule og 8–15 mm brede med 6–8 kronfliker. De er samlet i endestilte kvaster med lange greiner.   

Blackstonia perfoliata er utbredt i hele middelhavsområdet og i Vest-Europa nordover til De britiske øyer og sørvestlige Tyskland. Planten vokser i maquis, garrigue, sanddyner og langs elver og veger.

Denne planten kan brukes til å framstille gul farge, og den er også blitt brukt medisinsk.

Euro+Med Plantbase angir at Blackstonia perfoliata er den eneste arten i slekta Blackstonia, og at den omfatter fem underarter. Plants of the World Online fra Kew Science og Flora iberica hever tre av underartene til art, slik at det blir fire arter i slekta. Alle disse kildene anerkjenner underarten B. p. subsp. intermedia. Den er lavere og har mindre blomster enn hovedformen og er utbredt i middelhavsområdet.

Litteratur

Eksterne lenker 
 

Søterotfamilien
Medisinplanter
Fargeplanter